KOMMISSIONENS FORORDNING (EF) Nr. 1304/97 af 4. juli 1997 om undtagelse fra og ændring af forordning (EØF) nr. 2456/93 om gennemførelsesbestemmelser til Rådets forordning (EØF) nr. 805/68 for så vidt angår offentlig intervention

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 805/68 af 27. juni 1968 om den fælles markedsordning for oksekød (1), senest ændret ved forordning (EF) nr. 2222/96 (2), særlig artikel 6, stk. 7, og artikel 22a, stk. 3, og

ud fra følgende betragtninger:

På grund af det lave forbrug af oksekød på EF's markeder for øjeblikket må der fortsat noteres et stærkt prisfald inden for denne sektor; denne situation kræver støtteforanstaltninger;

der bør med henblik herpå fastsættes undtagelser fra bestemmelserne i Kommissionens forordning (EØF) nr. 2456/93 (3), senest ændret ved forordning (EF) nr. 2368/96 (4), for så vidt angår de licitationer, der indledes i tredje kvartal af 1997;

for interventionen fuldt ud kan opfylde sin funktion i en alvorlig markedssituation, bør listen over støtteberettigede kvaliteter i Det Forenede Kongerige og Irland udvides; der bør endvidere som undtagelsesvis og midlertidig foranstaltning, der skal tjene til at skabe lige vilkår, indsættes supplerende bestemmelserne i ovennævnte forordning, så der tillades interventionsopkøb af slagtekroppe af ungkvæg af kropsbygningsklasse S og E i de medlemsstater, hvor denne produktion er fremherskende og genstand for regelmæssige markedsprisnoteringer; den maksimale mængde produkter af kategori A, klasse 02 og 03, der kan omfattes af interventionsopkøb i de artikel 4, stk. 1, tredje afsnit, omhandlede medlemsstater bør forøges;

da der på denne tid af året er en ringe efterspørgsel efter mindre ædle stykker som f.eks. slag, bør opkøb til intervention af forfjerdinger af typen pistola, der omfatter slag også tillades; betingelserne for at modtage forfjerdinger bør fastlægges udtrykkeligt;

efter interventionsopkøb af forfjerdinger bør prisen for disse produkter fastsættes ud fra prisen på slagtekroppe;

den maksimumsvægt, der er fastsat i artikel 4, stk. 2, litra h), i forordning (EØF) nr. 2456/93, var undtagelsesvis ikke gældende; den vægtgrænse, der oprindeligt blev fastsat, bør gradvis genindføres;

ifølge bestemmelserne for indgivelse af bud er den anden og den fjerde tirsdag i hver måned fastsat som frist for indgivelse af bud; i betragtning af datoerne for helligdagene i august 1997 bør nævnte frist af praktiske grunde ændres i tredje kvartal af 1997;

som følge af den vanskelige situation i oksekødssektoren for tiden bør det ændrede beløb for forhøjelsen af den gennemsnitlige markedspris, som tjener til at fastlægge maksimumsopkøbsprisen, fastholdes indtil videre;

som for ikke-udbenet kød bør der fastsættes nærmere regler for suspension af reglerne for hurtig indfrysning af udbenet kød og slagtekroppe;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Oksekød -

UDSTEDT FØLGENDE FORORDNING:

Artikel 1

1. Uanset artikel 4, stk. 1, første afsnit, i forordning (EØF) nr. 2456/93 gælder følgende:

a) Følgende yderligere produkter kan omfattes af interventionsopkøb, selv om de ikke er medtaget i bilag III til nævnte forordning:

DET FORENEDE KONGERIGE

Storbritannien

- kategori A, klasse U2 og klasse U3

- kategori A, klasse R2 og klasse R3

- kategori A, klasse O2 og klasse O3

- kategori C, klasse U3 og klasse U4

- kategori C, klasse O3, og klasse O4.

Nordirland

- kategori A, klasse U2 og klasse U3

- kategori A, klasse R2 og klasse R3

- kategori A, klasse O2 og klasse O3

- kategori A, klasse O3 og klasse O4

IRLAND

- Kategori C, klasse 04.

Forskellen mellem interventionsprisen for kvalitet R3 og kvalitet O4 fastsættes til 30 ECU/100 kg.

Den koefficient, der anvendes til omregning af bud, som er indgivet for kvalitet R3, til bud for kvalitet O4, fastsættes til 0,914 (midte).

b) Produkter i kategori A, der er klassificeret i S2, S3, E2 og E3, jf. EF-handelsklasseskemaet, kan omfattes af interventionsopkøb i de medlemsstater, der regelmæssigt foretager prisnoteringer for disse kvaliteter, og hvor klasse S og E i 1995 udgjorde mindst 50 % af antallet af slagtede dyr i kategori A.

De koefficienter, der anvendes til omregning mellem kvalitet R3 og kvaliteterne S2, S3, E2 og E3, fastsættes til henholdsvis 1,365, 1,304, 1,228 og 1,156 (midte).

2. Uanset artikel 4, stk. 2, i forordning (EØF) nr. 2456/93 gælder følgende:

a) Hele og halve slagtekroppe af kastrerede dyr, som er opdrættet i Det Forenede Kongerige og er over 30 måneder gamle, kan ikke omfattes af interventionsopkøb.

b) Følgende kan omfattes af interventionsopkøb:

- forfjerdinger, der stammer fra en lige udskæring med fem ribben af de hele eller halve slagtekroppe, som er omhandlet i nævnte stykke: prisen på forfjerdinger afledes af slagtekropsprisen ved hjælp af koefficienten 0,80

- forfjerdinger med tilhørende slag, der stammer fra en pistola udskæring med fem ribben, af de hele eller halve slagtekroppe, som er omhandlet i nævnte stykke og er bestemt til udbening i overensstemmelse med afsnit II: prisen på forfjerdinger afledes af slagtekropsprisen ved hjælp af koefficienten 0,68.

3. Uanset artikel 4, stk. 2, litra h), i forordning (EØF) nr. 2456/93 må vægten af de slagtekroppe, der er omhandlet i nævnte bestemmelse, ikke overstige følgende niveauer:

a) 360 kg for slagtekroppe af dyr af kategori A og C i kropsbygningsklasse U, R og O

b) 450 kg for slagtekroppe af dyr af kategori A i kropsbygningsklasse S og E.

4. Uanset artikel 10, første punktum, i forordning (EØF) nr. 2456/93 udløber fristen for indgivelse af bud i tredje kvartal af 1997 på følgende datoer (belgisk tid):

- i juli den anden og femte tirsdag

- i august den tredje tirsdag

- i september den anden og fjerde tirsdag.

5. Uanset artikel 14, stk. 1, i forordning (EØF) nr. 2456/93:

a) første punktum, andrager forhøjelsen af den gennemsnitlige markedspris 14 ECU pr. 100 kg slagtevægt

b) andet punktum, andrager forhøjelsen af den gennemsnitlige markedspris 7 ECU pr. 100 kg slagtevægt.

6. Uanset artikel 17 i forordning (EØF) nr. 2456/93 skal forfjerdinger, når kun disse produkter overtages, frembydes sammen med de tilhørende bagfjerdinger, for at interventionsorganerne kan godkende dem efter kontrol af maksimumsvægt, præsentation og klassificering af de slagtekroppe, som de stammer fra.

Hvis en forudgående kontrol af forfjerdinger og bagfjerdinger har fundet sted på betingelserne i nævnte artikels stk. 3, kan de forfjerdinger, der blev godkendt under den forudgående kontrol, dog frembydes uden de tilhørende bagfjerdinger med henblik på endelig overtagelse på interventionscentret efter transport i et forseglet transportmiddel.

7. Uanset punkt 2, litra c), i bilag V til forordning (EØF) nr. 2456/93 forstås i nærværende forordning ved forfjerdinger:

- udskæringer af slagtekroppe, der efter afkøling er udskåret på de i punkt 5 omhandlede betingelser

- udskæringer af slagtekroppe, der er udskåret lige med fem ribben, eller

- pistola udskæringer med fem ribben og tilhørende slag.

8. Uanset første stykke i punkt 1.2.8 »Interventionsslag« i bilag VII til forordning (EØF) nr. 2456/93 adskilles hele slaget, når forfjerdingen stammer fra en pistola udskæring, fra pistola forfjerdingen ved det femte ribben.

Artikel 2

I forordning (EØF) nr. 2456/93 foretages følgende ændringer:

1) I artikel 28 indsættes:

»Indfrysningstemperaturen for udbenet kød skal gøre det muligt at nå en indre temperatur på mindst -7 °C i løbet af højst 36 timer.«

2) Bilag IV erstattes af bilaget til nærværende forordning.

3) Punkt 2, litra a), første punktum, i bilag V affattes således:

»a) »slagtekroppe«: hele kroppe af slagtekvæg der efter afblødning, udtagning af organer og afhudning er ophængt i skankens sene på slagteriets krog:«.

Artikel 3

Denne forordning træder i kraft på dagen for offentliggørelsen i De Europæiske Fællesskabers Tidende.

Artikel 1 anvendes for licitationer, der indledes i juli, august og september 1997.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 4. juli 1997.

På Kommissionens vegne

Franz FISCHLER

Medlem af Kommissionen

(1) EFT nr. L 148 af 28. 6. 1968, s. 24.

(2) EFT nr. L 296 af 21. 11. 1996, s. 50.

(3) EFT nr. L 225 af 4. 9. 1993, s. 4.

(4) EFT nr. L 323 af 13. 12. 1996, s. 6.

BILAG

»BILAG IV

Maksimale mængde produkter af kategori A, klasse 02 og 03, der kan omfattes af interventionsopkøb i de artikel 4, stk. 1, tredje afsnit, omhandlede medlemsstater

>TABELPOSITION>